text: Politi genoptager sag om død fange
  09 august 2011 kl. 10.42
  Sydøstjyllands Politi genoptager nu sagen om den afdøde fange Ekrem Sahin. Fængselsbetjente skal afhøres igen.
  Sydøstjyllands Politi genåbner nu sagen om den 23-årige fange Ekrem Sahin, der i januar døde efter et slagsmål med en gruppe fængselsbetjente i Kolding Arrest.
  Det oplyser chefanklager Claus Henrik Larsen.
  Det sker, efter det er kommet frem, at fængselspersonalet fortalte politiet, at de "sad på" den 23-årige mand, der var lagt i benlås på gulvet.
  Betjentene afviser, at de sad fysisk oven på Ekrem Sahin. Det var blot en talemåde for, at de havde kontrol med ham, siger de ifølge deres advokat, Stine Gry Johannessen.
  Men det vil politiet nu have afklaret.
  - Vi kan ikke leve med, at der er opstået tvivl om, hvad det "at sidde på" fanger betyder. Derfor sætter vi nu alle sejl til for at få afklaret spørgsmålet, siger Claus Henrik Larsen.
  Efterfølgende har statsobducenten for Fyn, Jørgen Lange Thomsen, kritiseret, at hans medarbejdere ikke fik oplysningen om, at fængselsbetjentene fortalte politiet, at de sad på den 23-årige.
  - Vi har set, at statsobducenten har rejst kritik af os, og det er også medvirkende til, at vi nu vender bunken igen, siger Claus Henrik Larsen.
  Politiet skal nu i første omgang genafhøre fængselsbetjentene.
  